### Resumé

Vejle Kommune skal i henhold til Affaldsbekendtgørelsens kap. 5 §14, udarbejde en 12-årig plan for håndtering af affald. Planen skal revideres senest hvert 6. år og i henhold til Affaldsbekendtgørelsen sendes i offentlig høring i minimum 8 uger.

På den baggrund forelægges forslag til en justeret Affalds- og Ressourceplan for planperioden 2025-2037 til godkendelse med henblik på at sende den i offentlig høring i perioden 27. februar til 27. april 2025 (8 uger og 3 dage).

Bilag 1 med fremskrivning og bilag 2 med kortlægning tilgår inden møde i Klima-, Natur- og Miljøudvalget.

### Sagsfremstilling

#### **Baggrund**

[adresse] nuværende Affalds- og Ressourceplan 2020-2032 skal lovmæssigt revideres inden planens 6. år, jf. Affaldsbekendtgørelsens kap. 5, §14.
[adresse] og Ressourceplan udgør den strategiske ramme og styringsværktøj for udvikling af affalds- og ressourceområdet.

Den politiske proces i forbindelse med justering af gældende Affalds- og Ressourceplan 2020-2032 til kommende planperiode 2025-2037 fremgår af bilaget. Heraf fremgår blandt andet, at Klima-, Natur- og Miljøudvalget besluttede at videreføre gældende plans vision og principper.

På baggrund af gennemførte temadrøftelser er den strategiske ramme for den justerede Affalds- og Ressourceplan 2025-2037, med særligt fokus på de første seks år, følgende:

![Vision og principper](data:image/jpeg;base64...)

#### **Overordnede mål**

* **Forebyggelsesmål:** Vi vil fortsætte reduktion i stigningstakten med 50% i 2025, i 2030, i 2035 og 2040 sammenlignet med Miljøstyrelsens fremskrivninger af affaldsmængder fra husholdningerne.
* **Klima- og bæredygtighedsmål:** Vi vil leve op til de nationale klimamål for affalds- og ressourceområdet, understøtte målene i [adresse] gældende klimaplan og have et stærkt fokus på bæredygtig drift af affalds- og ressourceområdet.
* **Genanvendelsesmål:** Vi og vore samarbejdspartnere vil opfylde de EU-bundne mål for genanvendelse, som er angivet i de nationale planer for forebyggelse og håndtering af affald, og som vi har ansvaret for som kommune.
* **Servicemål:** 85% af borgerne er i 2025 tilfredse/meget tilfredse med affaldsordningerne i Vejle Kommune stigende til 90% i 2030, som fastholdes frem til 2040.

#### **Strategiske fokusområder**

Der er valgt samlet syv fokusområder. Fokusområde 1-5 er i høj grad med brugerne for øje, mens der for fokusområde 6 og 7 er tale om implementering af lovgivningen ifm. producentansvar og selskabsgørelse (hvis/når selskabsgørelsen bliver aktuel), som er af mere organisatorisk karakter.

1. Et fælles ansvar for at affaldsforebygge, genbruge og genanvende
2. Klima og bæredygtighed prioriteres højt
3. Innovation via digitalisering, data & teknologi
4. Udvikling via samarbejder og partnerskaber
5. Øget bevidsthed og engagement via kommunikation
6. Implementering af producentansvar med nye roller og ansvar
7. Selskabsgørelse – vi er klar, når loven kræver det

#### **Overordnede indsatser**

For hvert af de syv fokusområder indeholder Affalds- og Ressourceplanen 2025-2037 en række overordnede indsatsområder. Der er tale om følgende:

*Fokusområde 1: Et fælles ansvar for at affaldsforebygge, genbruge og genanvende*

* Fremme bæredygtig adfærd via lettilgængelige løsninger
* Understøtte borgerinitiativer, -engagement og inddragelse
* Sikre den gode serviceoplevelse
* Levere fremtidsorienterede rammer og faciliteter

*Fokusområde 2: Klima og bæredygtighed prioriteres højt*

* Identificere mulige CO2-besparende indsatser
* Fremme bæredygtige processer og adfærd
* Føre bæredygtig indkøbspolitik
* Påvirke og etablere gode samarbejder

*Fokusområde 3: Innovation via digitalisering, data & teknologi*

* Fremme digitalisering og brug af AI i borgerrettede ydelser
* Styrke indsamling, analyse og anvendelse af data
* Opdyrke samarbejder om nye teknologier

*Fokusområde 4: Udvikling via samarbejder og partnerskaber*

* Fremme forretningsudvikling via projekter og partnerskaber
* Styrke samarbejder og videndeling med foreninger og øvrige interessenter
* Udvikle samarbejdet med [adresse] m.fl.

*Fokusområde 5: Øget bevidsthed og engagement via kommunikation*

* Motivere til bæredygtig adfærd med videndeling
* Understøtte borgerinitiativer og -fællesskaber
* Synliggøre brugernes muligheder
* Facilitere, vejlede og rådgive

*Fokusområde 6: Implementering af producentansvar med nye roller og ansvar*

* Implementere ny fordeling af ansvar og roller
* Tilpasning og justering af processer
* Sikre kommunikation og synliggørelse af nye sorteringsprocesser og procedurer

*Fokusområde 7: Selskabsgørelse – vi er klar, når loven kræver det*

* Sikre, at de af Byrådet besluttede strategiske rammer for selskabet udmøntes
* Følge lovarbejdet tæt. Være på forkant og sikre politisk inddragelse i processen
* Sikre en organisation, der er gearet til selskabsgørelsen
* Sikre kvalitet og rettidighed ved tværfaglige samarbejder i Vejle Kommune

I forslaget til [adresse] og Ressourceplan 2025-2037, som fremgår som bilag, er de enkelte overordnede indsatser nærmere beskrevet for fokusområde 1-5. Hvad angår fokusområde 6 og 7, hvor der er tale om mere organisatoriske forhold, er de enkelte overordnede indsatser ovenfor ikke nærmere beskrevet. Baggrunden herfor er, at de er mere anvisende og smallere, end hvad der er tilfældet for de øvrige.

Planen indeholder tillige en oversigt over kommende anlægsinvesteringer med fokus på de første seks år af planlægningsperioden.

Affalds- og Ressourceplanen indeholder også to bilag - bilag 1, der angiver forventede fremtidige mængder i planperioden 2025-2037, og bilag 2, som kortlægger de nuværende forhold bl.a. omkring mængder og ordninger på affalds- og ressourceområdet. Det er input, som har indgået i forbindelse med justering af planen.

#### **Høring**

Forslag til [adresse] og Ressourceplan 2025-2037 sendes i offentlig høring i perioden 27. februar til 27. april 2025 (8 uger og 3 dage), forudsat Byrådets godkendelse.

Udover at forslag til Affalds- og Ressourceplanen 2025-2037 er tilgængelig på forskellige medier og platforme, forventes der i høringsperioden at blive afholdt kaffe- og dialogmøder på [adresse] fire genbrugspladser.

### Klima og resiliensvurdering

Formålet med [adresse] og Ressourceplan 2025-2037 er at sikre et styringsværktøj og en plan for området, som kan understøtte den grønne omstilling og cirkulære økonomi i Vejle Kommune og herigennem sikre, at Vejle Kommune lever op til de nationale klimamålsætninger på affalds- og ressourceområdet og mål i [adresse] gældende klimaplan. Der er særligt fokus på de første seks år i planperioden.

### Sagens videre forløb

Sagen skal behandles i Økonomiudvalget og Byrådet.

### Historik

#### Teknik- og Miljødirektøren indstiller , den 3. februar 2025, punkt 31:

**at** udvalget anbefaler overfor Økonomiudvalget og Byrådet at godkende forslag til [adresse] og Ressourceplan 2025-2037 med henblik på at sende planen i offentlige høring i perioden 27. februar til 27. april 2025.

#### Beslutning fra Klima-, Natur- og Miljøudvalget, den 3. februar 2025, punkt 31:

Anbefalet.

#### Beslutning fra Økonomiudvalget, den 17. februar 2025, punkt 47:

Anbefales.

### Beslutning

Godkendt.

Fraværende: Bøje Lassen. I stedet mødte Ron Steffensen.